Kameroense kletsrymer in Bellville doodgeskiet | Netwerk24
Deur Jaco Marais en Maygene de Wee 25 Julie 2019 17:44
"Moet my asseblief nie doodmaak nie."
Die huis in Oakdale, Bellville, waar 'n Kameroense kletsrymer Donderdagoggend doodgeskiet is. Foto: Jaco Marais
Dit was Donderdagoggend glo die laaste woorde van 'n Kameroense kletsrymer bekend as King Buff, voordat hy by sy blyplek in Bellville doodgeskiet is. Hy is sewe keer geskiet.
'n Bron het gesê King Buff se regte naam is Ricky. Hy weet egter nie wat sy van is nie.
Buff en sy meisie was glo omstreeks 03:40 die oggend in hul tuinwoonstel wat hy die afgelope drie jaar by 'n gesin in Barnardstraat in Oakdale, Bellville, gehuur het.
Volgens die bron het minstens twee onbekende mans in die vroeë oggendure toegang tot die erf gekry. Hulle het glo 'n hek wat na die agterplaas lei, oopgebreek.
Die mans het daarna toegang tot die woonstel gekry deur 'n veiligheidshek wat nie gesluit was nie.
Volgens die bron is Buff in die woonstel aangeval, gewurg en aangerand. Die bron het sê Buff het daarin geslaag om van een van sy aanvallers weg te kom. "Hy het nog vir hom geskree 'so julle wil my doodmaak?' "
Die bron sê die aanvaller het Buff na buite gevolg waar die bakleiery voortgegaan het.
"Hy kon weer van die man wegkom en het na die ander kant van die huis gehardloop. Hier het 'n man met 'n vuurwapen hom voorgekeer. Buff het gevra dat hulle hom nie moet skiet nie."
Hy is egter geskiet en is op die toneel dood.
Lt.kol. Andrè Traut sê dat twee mans in 'n onbekende voertuig van die huis af weggejaag het. Niemand is nog in hegtenis geneem nie. Die motief vir die moord is nog onbekend.